Ένας 69χρονος μάνατζερ πασίγνωστου λαϊκού τραγουδιστή ήταν ανάμεσα στους συλληφθέντες-παίκτες του παράνομου καζίνο στο Άνω Καλαμάκι, στο οποίο έκανε έφοδο η Υποδιεύθυνση Ασφαλείας Νοτιοανατολικής Αττικής. Στα τέλη της δεκαετίας του ’90 είχε καταγγείλει τον ξυλοδαρμό του από γνωστή ηθοποιό, που τότε διατηρούσε μια πολυτάραχη σχέση με τον λαϊκό τραγουδιστή.

Η αστυνομική επιχείρηση έγινε την περασμένη Τετάρτη κάτω από άκρα μυστικότητα και έφερε στο φως όλα όσα διαδραματίζονταν εντός του καζίνο: Χρήση κοκαΐνης, ύπαρξη «αυτοφωράκηδων» σε περίπτωση εφόδου της Αστυνομίας και σπατάλη άφθονου μετρητού από τζογαδόρους. Το συγκεκριμένο κατάστημα ήταν γνωστό στους κατοίκους της περιοχής, καθώς συνήθιζε να… φιλοξενεί διάσημους που έψαχναν έναν χώρο για να εκτονώσουν το πάθος τους. Πολλές φορές, σύμφωνα με αστυνομικές πηγές, επισκέπτονταν το καζίνο προχωρημένες ώρες, συνήθως μετά το τέλος της δουλειάς τους.



Ανάμεσα στους θαμώνες που κατά καιρούς τζόγαραν εκεί είναι ο γνωστός τραγουδιστής με πορεία ετών στον καλλιτεχνικό χώρο. Οι αστυνομικοί στόχευαν στη σύλληψη πλούσιου 32χρονου Αλβανού, ο οποίος φέρεται ως ιδιοκτήτης του καζίνο. Δεν κατέστη εφικτός, ωστόσο, ο εντοπισμός του αφού δεν βρισκόταν στο κατάστημα την ώρα της αστυνομικής επιχείρησης και έτσι διαφεύγει της σύλληψης.

Την ώρα της εφόδου της ΕΛ.ΑΣ. στο κατάστημα υπήρχαν πέντε υπάλληλοι και 13 πελάτες, οι οποίοι συνελήφθησαν, μεταξύ των οποίων και μια 80χρονη! Ως υπεύθυνη διαχείρισης του καταστήματος ήταν και μία 35χρονη, η οποία έχει υπάρξει στο παρελθόν υποψήφια βουλευτής του ΛΑ.Ο.Σ, ένας σωματώδης Αλβανός, ο οποίος φέρεται να είχε το ρόλο του πορτιέρη, όπως και ο άνδρας που δήλωσε μάνατζερ τραγουδιστή, ο οποίος βρισκόταν σε υπόγειο χώρο με παράνομα παιχνίδια. Σε βάρος τους (ανάλογα με την περίπτωση) απαγγέλθηκαν κατηγορίες για παράνομο στοιχηματισμό, αντίσταση κατά της Αρχής, κατοχή και εμπορία ναρκωτικών και πλαστογραφία. Ο τζίρος του καζίνο εκτιμάται από τους αστυνομικούς ότι ήταν από 20.000 έως 30.000 ευρώ το μήνα.

Στο καζίνο και στο σπίτι του ιδιοκτήτη βρέθηκαν, 54 γραμμάρια κοκαΐνης, τα οποία ενδεχομένως να κατέληγαν σε πελάτες που ήθελαν να κάνουν χρήση ναρκωτικών κατά τη διάρκεια της… διασκέδασής τους που κρατούσε συνήθως μέχρι τις πρώτες πρωινές ώρες.

Οι 40 αστυνομικοί που συμμετείχαν στην επιχείρηση αιφνιδίασαν τους υπεύθυνους, οι οποίοι δεν πρόλαβαν να τους αντιληφθούν από τις κάμερες ασφαλείας που είχαν τοποθετηθεί περιμετρικά του χώρου. Έτσι, στη θέα των αστυνομικών δεν αντιστάθηκαν και ακολουθήθηκε η νόμιμη διαδικασία. Οι άνδρες της Ασφάλειας, πάντως, είχαν πάρει αυστηρά μέτρα αυτοπροστασίας υπό το φόβο αντίδρασης ενόπλου κατά την έφοδο.

Όπως διαπιστώθηκε από την έρευνα, το μαγαζί ήταν δηλωμένο στα χαρτιά ως καφετέρια. Η αλήθεια, ωστόσο, είναι ότι οι θωρακισμένες πόρτες, οι κάμερες και η μη ορατότητα εξωτερικά του εσωτερικού του καταστήματος, μόνο σε καφετέρια δεν παρέπεμπαν. Υπήρχαν μάλιστα έξοδοι διαφυγής σε περίπτωση εφόδου της ΕΛ.ΑΣ., τις οποίες επιχείρησαν ανεπιτυχώς να χρησιμοποιήσουν κάποιοι από τους υπαλλήλους. Οι αστυνομικοί της Υποδιεύθυνσης Ασφαλείας Νοτιοανατολικής Αττικής θα εξετάσουν το υλικό από το κλειστό κύκλωμα παρακολούθησης και αναμένεται να εξάγουν ενδιαφέροντα συμπεράσματα για το ποιοι έμπαιναν και έβγαιναν στο καζίνο.

Αρμόδιοι αξιωματικοί της ΕΛ.ΑΣ. τονίζουν ότι το κατάστημα θα εξακολουθήσει το επόμενο διάστημα να βρίσκεται στο μικροσκόπιο, προκειμένου να αποκλειστεί το ενδεχόμενο επαναλειτουργίας του όταν κοπάσει ο κουρνιαχτός. Δεν είναι τυχαίο ότι στο κατάστημα είχε γίνει ξανά έφοδος του 2013 αλλά λίγο καιρό μετά το καζίνο άνοιξε τις πόρτες του.

Σύμφωνα με την αστυνομία

Συνελήφθησαν συνολικά δεκαοκτώ (18) άτομα, εκ των οποίων δεκατρείς (13) παίκτες

Κατασχέθηκαν μεταξύ άλλων (34) ηλεκτρονικοί υπολογιστές με εγκατεστημένο λογισμικό πρόγραμμα για «Φρουτάκια», παιχνιδομηχάνημα, (2) κεντρικές μονάδες server, (54) γραμμάρια κοκαΐνης, μικροποσότητα ακατέργαστης κάνναβης, (6) κάμερες και το χρηματικό ποσό των -6.830- ευρώ

Κατάστημα υγειονομικού ενδιαφέροντος (καφέ-μπαρ), στο οποίο διεξάγονταν απαγορευμένα τυχερά παίγνια και διακινούνταν ναρκωτικά, εντόπισαν πρώτες πρωινές ώρες της Πέμπτης 22 Ιουνίου 2017, στην περιοχή του Αλίμου, αστυνομικοί της Υποδιεύθυνσης Ασφάλειας Νοτιανατολικής Αττικής της Διεύθυνσης Ασφάλειας Αττικής, σε συνεργασία με το Τμήμα Ασφάλειας Ηλιούπολης.

Συνελήφθησαν συνολικά δεκαοκτώ άτομα και συγκεκριμένα δύο προσωρινά υπεύθυνες, 35χρονη ημεδαπή και 45χρονη υπήκοος Γεωργίας, δεκατρείς πελάτες και τρείς υπάλληλοι, 24χρονη υπήκοος Ρωσίας που εργαζόταν ως σερβιτόρα, 32χρονος υπήκοος Αλβανίας που ενέχεται σε διακίνηση ναρκωτικών σε πελάτες και 38χρονος ημεδαπός που ήταν υπεύθυνος για τον έλεγχο και την μεταφορά των πελατών από και προς το κατάστημα.

Συγκατηγορούμενοι των ανωτέρω είναι επιπλέον οι δύο ημεδαποί ιδιοκτήτες του καταστήματος.

Σε βάρος τους σχηματίσθηκε ποινική δικογραφία για τα - κατά περίπτωση - αδικήματα των νόμων περί παιγνίων, περί καζίνο, περί ναρκωτικών, περί αλλοδαπών καθώς και περί προστασίας προσωπικών δεδομένων.

Όπως πρόεκυψε, το κατάστημα λειτουργούσε σε "στενό κύκλο θαμώνων" και διέθετε δύο εισόδους, εκ των οποίων η κεντρική άνοιγε με θυροτηλέφωνο. Ακόμη, διέθετε εγκατεστημένο σύστημα παρακολούθησης, ώστε οι υπάλληλοι να ελέγχουν την είσοδο των ατόμων ενώ περιμετρικά στα τζάμια είχαν τοποθετηθεί ταπετσαρίες ώστε να είναι αδύνατη η οπτική επαφή με το εσωτερικό του.

Από την έρευνα στο εσωτερικό του διαπιστώθηκε ότι ήταν σε λειτουργία ηλεκτρονικοί υπολογιστές στους οποίους είχε εγκατασταθεί λογισμικό πρόγραμμα για «Φρουτάκια», ενώ οι δύο προσωρινά υπεύθυνες ήλεγχαν τις κάμερες του καταστήματος. Επιπλέον, στην κατοχή ενός εκ των παικτών, βρέθηκε ποσότητα κοκαΐνης, την οποία, όπως προέκυψε, προμηθεύτηκε από τον 32χρονο υπάλληλο.

Βρέθηκαν και κατασχέθηκαν στο κατάστημα καθώς και στην οικία του 32χρονου:

· Τριάντα τέσσερις (34) ηλεκτρονικοί υπολογιστές με εγκατεστημένο λογισμικό πρόγραμμα για «Φρουτάκια»,

· Παιχνιδομηχάνημα,

· δύο (2) κεντρικές μονάδες ηλεκτρονικού υπολογιστή που λειτουργούσαν σαν server,

· δύο (2) μπουτόν ηλεκτρονικής απασφάλισης θυρών,

· ποσότητα κοκαΐνης βάρους -54- γραμμαρίων,

· μικροποσότητα ακατέργαστης κάνναβης,

· δύο (2) ζυγαριές ακριβείας και

· το χρηματικό ποσό των -6.830- ευρώ

Οι συλληφθέντες οδηγήθηκαν στον κ. Εισαγγελέα Πλημμελειοδικών Αθηνών.

Οι πιο πρόσφατες Ειδήσεις



Διαβάστε πρώτοι τις Ειδήσεις για ό,τι συμβαίνει τώρα στην Ελλάδα και τον Κόσμο στο thetoc.gr